google/wiki40b huggingface dataset:
Summer Days (And Summer Nights!!)

Bakgrunn

Etter at Brian Wilson hadde introdusert en ny musikkstil på side to av The Beach Boys Today!, ble han under et angivelig møte med Mike Love og Capitol Records oppfordret til å lage mere «Beach Boys»-aktig musikk til det neste albumet. Bandet hadde nå blitt satt i bås som et «fun in the sun»-band som sang om strender, jenter og moro. 
Tross dette hadde Brian Wilson skrevet enkelte låter som «Amusement Parks U.S.A.» og «Salt Lake City», der komplekse arrangementer ble «dekket over» med muntre tekster. Introen til «California Girls» er også et eksempel på at Brian Wilson nå la grunnlaget til det som skulle bli Pet Sounds året etter. 
Summer Days (And Summer Nights!!) er det første The Beach Boys-album der Bruce Johnston medvirker. Han ble hentet inn som Brian Wilsons erstattet under konserter og var ennå ikke offisielt medlem av bandet, men Brian Wilson likte stemmen hans nok til at han fikk synge på albumet. På grunn av en tidligere inngått kontrakt med Columbia Records kunne han ikke være med på noen av platecoverne før Friends i 1968. 
Tidlig på 1980-tallet ga Capitol Records ut flere The Beach Boys-album på nytt og Summer Days (And Summer Nights!!) fikk navnet California Girls, og to spor var blitt fjernet; «Amusement Parks, USA» og «I'm Bugged at My Ol' Man».
This Is 40

Handling

Noen år etter at vi så dem som et birollepar i Knocked Up, møter vi igjen Pete (Paul Rudd) og Debbie (Leslie Mann) i hovedrollene, og ser hvordan situasjonen er og hvordan den utvikler seg for ekteparet.
Ålesund Bryteklubb

Ålesund Bryteklubb (ÅBK) er en norsk bryteklubb i Ålesund. Den ble stiftet 2. oktober 1945 etter initiativ fra Martin Brusdal og Marius Steinsvik.
Tilskuertall i Eliteserien

Tilskuertallet i Eliteserien har økt kraftig siden Eliteserien i fotball skiftet navn til Tippeligaen i 1991. Det året var det til sammen 706 508, mens det i 2005 var 1 727 522. De siste par sesongene har en imidlertid sett en nedgang i tilskuertallene fra toppåret i 2009. Fra 2017 er ligaens navn Eliteserien.
Publikumsøkningen har vært mest markant siden 2003, og dette forklares gjerne med en mer spennende og jevnere liga, uten et suverent Rosenborg samt nye eller utvidede stadioner som Color Line Stadion og Viking stadion.
Den mest markante publikumssvikten kom i 1995, da ligaen fikk to ekstra lag. Tilskuergjennomsnittet gikk ned fra 5 216 til 4 624. I 2007 nådde serien en ny milepæl da den for første gang passerte over 10 000 tilskuere i snitt på hver kamp. Det høyeste samlede antall tilskuere i en sesong var i 2009 med 2 151 825 tilskuere.
Før 1995 ble det spilt 22 serierunder, fra 1995 til og med 2008 ble det spilt 26 serierunder, og med utvidelsen til 16 lag i 2009 blir det spilt 30 serierunder.
Det har og er en pågående debatt i media om fallende tilskuertall skyldes lavt sportslig nivå og for mange kjedelige kamper. Flytting av kamper til ugunstige tidspunkter som helgekvelder og mandager på grunn av tv-avtalen har også vært oppe til tema blant supportere flere ganger.
Larry van Kriedt

Med AC/DC

Van Kriedt ble med bandet i ca. fire måneder, og etter hans avgang i februar 1974 ble han avløst av Neil Smith. AC/DC ansatte en rad av bassister i de følgende månedene, og Van Kriedt kom tilbake for noen dager i januar 1975 etter at Rob Bailey ble oppsagt. Det ble da besluttet at rollen som bassist ville være fylt av Malcolm Young eller hans eldre bror George Young til en mer permanent løsning kan bli funnet. Løsningen kom i form av Mark Evans i mars 1975.
Haploparmena

Utseende

Små til middelsstore, korte, brunlige trebukker. Antennene er litt kortere enn kroppen. Pronotum er omtrent så langt som bredt med rundede sider og en liten knøl midt på hver sidekant. Dekkvingene er noe ovale og hvelvede.

Utbredelse

Slekten er bare kjent fra Angola.
Lyshorntunnelen

Utbygging

I februar 2010 fikk Norconsult oppdraget med å prosjektere Svegatjørn–Rådal.
Veidekke ble tildelt kontrakt for E39 Svegatjørn–Rådal 28.08.2015 for bygging av strekningen Svegatjørn i Os og Fanavegen i Bergen. Kontrakten på strekningen omfatter det meste av veilengden på prosjektet E39 Svegatjørn–Rådal, og har en verdi på knappe 2,3 milliarder kroner.

Tunnelen hadde gjennomslag  13. mai 2019.

Finansiering

Bompenger og delvis Statlig finansiert. Den statlege delen er 60 % , tilsvarende 3.88 mrd kroner. Hele veiprosjektet Svegatjørn–Rådal er anslått å koste 6,5 mrd kroner (prisnivå 2014).

Bompenger og bompengeopplegg

Det er lagt opp til etterskuddsinnkreving i automatiske bomstasjoner ved grensen mellom Os og Bergen kommuner. Det er forutsatt innkreving i begge retninger. Innkrevingen vil skje på ny E39 i Endalausmarka, på eksisterende E39 ved Bahus og på Fv 163 ved Djupvik. 
Kravet om sammenheng mellom nytte og betaling er presisert i Meld. St. 26 (2012–2013), side 93. Nytteprinsippet innebærer at de som betaler bompenger, skal ha nytte av veiprosjektet som bompengene finansierer. 
Bompengetaksten er forventet å bli 35 kroner per passering for en vanlig bil. Med forutsetningene i proposisjon 134 S, er innkrevningsperioden reknet til ca. 23 år.
Miklagard Golf

Miklagard Golf er en golfklubb på Kløfta, Ullensaker som åpnet i Juni 2001. Klubben har en 18-hulls internasjonal mesterskapsbane som har fått flere utmerkelser for kvalitet og design, tegnet av Robert Trent Jones jr. Hullene er oppkalt etter sagakonger og norrøne guder, Tore Waagø har vært daglig leder siden klubben startet opp.
Høsten 2018 startet en omfattende prossess hvor banen skal gjøres om for å gi plass til ett større klubbhus, driving range og hotell, som ventes ferdig i 2020. 
Miklagard har flere kjente medlemmer. Henrik Bjørnstad og Viktor Hovland, er to av de mest anerkjente spillerne klubben har, I tillegg har de flere spillere som satser på college golf.
International Mercantile Marine Company

International Mercantile Marine Company (IMM) var en rederisammenslutning, etablert i 1902 av J.P. Morgan. Kort tid etter etablering bestod den av flere av de mest toneangivende aktørene i den nordatlantiske linjefarten, herunder passasjerrederiene American Line, til dels Holland-Amerikalinjen, Red Star Line og White Star Line. I tillegg til dette inngikk IMM allianseavtaler med verdens største rederier Hamburg-Amerikalinjen og Norddeautscher Lloyd, som også var stærst på Nord-Atlanteren, samt var knyttet til verdens største skipsverft på den tiden, Harland & Wolff.
Kongsgata 47-49

Kongsgata 47-49 er to bygg i Stavanger som er bygget sammen, og som ligger ved Parken ved Byterminalen og Kongsgata.
Disse to svært like husene ble oppført i 1867 etter tegninger av arkitekt Fritz von der Lippe. Nr. 47 var arkitektens egen bolig inntil han forlot byen i 1870. I nabohuset holdt frøknene Rings pigeskole til i årene fra 1869 til 1899. Husene ble sammenbygget i 1919. Begge husene er holdt i en enkel nyromansk stil med krenellerte gesimser, utført i pusset tegl. De to husene har begge kortenden som hovedfasade, med en grunnleggende symmetrisk komposisjon. De to fasadene er litt ulike i utførelsen. Fasadedekorasjonene har portretter av arkitektene Kallikrates, Brunelleschi, Michelangelo og Karl Friedrich Schinkel.
I dag har Stavanger kommune en avdeling i sosialtjenesten her.
Harald Løvenskiold

Ettermæle

Han har fått oppkalt en gate i Oslo etter seg, Harald Løvenskiolds vei i bydel Vestre Aker. Videre er det satt opp en minnestein i Nordmarka til minne om Harald Løvenskiold. Det er en obelisk plassert like ved stien til Kikut, ca. 100 meter nord for Kikutstua.
Asker bibliotek

Asker bibliotek ligger i Asker kulturhus, i Asker sentrum. Det har en filial i Heggedal. Biblioteket låner ut bøker, lydbøker, film og musikk. I 2009 var det i gjennomsnitt 7,7 utlån per innbygger. I 2009 ble biblioteket kåret til Årets bibliotek.
Hybridfly

Hybridfly som også teknisk sett betegnes som hybridelektrisk fly, er et fly med et hybridfremdriftssystem – det vil si både elmotor og forbrenningsmotor. Et problem med elektriske fly ligger i strømlagringen som må skje med batterier som har høy vekt og lav energitetthet i forhold til flybrensel. Man kan dermed ikke skifte helt om til helelektrisk drift for større fly, derfor ble flere prosjekter basert på en kombinasjon av den tradisjonelle flymotoren – stempelmotor eller jetmotor tilkoblet forbrenningsdrift – startet i det tjueførste århundret. Ideen om hybridelektrisk drift på et fly er av eldre dato, det første prosjektet, «The Electrical Airplane» kom på tegnebrettet i 1920 i Storbritannia.
I skrivende stund (juli 2019) er det en lang rekke ulike prosjekter, blant annet Airbus E-Fan X hvor et vanlig jetdrevet passasjerfly, en BAe 146, skal ha en elektrisk prøvemotor på to megawatt. Et annet realistisk prosjekt er VoltAero Cassio hvor et eksisterende fly av type Cessna Skymaster ombygges for kombinert drift med to elmotorer og en forbrenningsmotor. Interessen for hybridelektriske fly som innebærer betydelig brenselsbesparing er så stor, at utviklingen skjer i et meget stort tempo. 
Et av de første hybridflyene som flyr, var den 6. juni 2019 da flyselskapet Mokulele Airlines finansierte firmaet Ampaire i California, USA omkring Cessna 337 Skymaster som er enkelt å ombygge som et fly med kombinerte traktor- og skyvefly-konfigurasjon med en traktormotor og en skyvemotor i det samme skroget. Skyvemotoren ble byttet ut med en elmotor, og flyet, Ampaire Electric EEL, kom i luften – det skal settes i tjeneste i 2021.
Hybel

En hybel (fra oldnordisk hýbýli, hýbœli, híbíli, som betyr«hus» eller «hjem») er  betegnelse på en type uselvstendig boligenhet. En hybel kan bestå av et eneste rom som tjener som både oppholdsrom og soverom. Øvrige rom som kjøkken, baderom, vaskerom, WC og så videre er delt med andre. Betegnelsen brukes også om boenheten har eget WC og/eller tekjøkken. En hybel tjener normalt som boenhet for én person i en begrenset periode, og det svares normalt en månedlig leie til eieren av hovedhuset.
Utleie av hybel er ikke søknadspliktig eller meldepliktig, dersom utleie ikke medfører bruksendring av arealet som leies ut, og det svares normalt heller ikke egne kommunale avgifter for slik utleie og dersom utleier selv bebor en større del av huset, er leieinntekten heller ikke skattepliktig. Dersom hybelen leies ut mot vederlag, gjelder imidlertid husleieloven for leieforholdet, men det er en del unntak fra de vanlige regler om leie av bolig – unntak som stiller hybelleieren dårligere enn andre leiere.
I forbindelse med videregående skoler og universiteter blir det gjerne bygget egne hybelhus, beregnet for elevene og studentene i studietiden. For hybelhus betales det gjerne kommunale vann- og kloakkavgifter etter forbruk (vannmåler). Renovasjonsavgift svares etter egne regler.

Tildeling av bolignummer

I henhold til reglene i GAB skal utleierom i private boliger, som ikke har selvstendig inngang utenfra, ikke tildeles eget bolignummer, mens utleierom med egen inngang og tilgang på vann og eget toalett skal tildeles bolignummer. Hybler i hybelbygg skal også tildeles eget nummer.
Melhus prestegård

Melhus prestegård ligger ved Melhus kirke. Våningshuset er ei trønderlån som ble bygget i 1720-22. I 1744 ble den påbygget i begge ender.
I 1878 gjennomgikk våningshuset en større oppgradering, som innbefattet delvis ny grunnmur, ompaneling, omtekking, utskifting av vinduer og fornying av gulv.
Ombyggingen ble ledet av arkitekt Johan P. Digre.  
De ulike prestene som bodde i huset klagte til Riksantikvaren om trekk og for store rom, og dette ble opptakten til en større restaurering etter tegninger av den unge arkitekten Roar Tønseth i 1922. På grunn av problemer med finansieringen, ble restaureringen gjennomført først i 1929. Restaureringen bestod i å tilbakeføre bygningen til slik den var før ombyggingen til sveitserstil i 1878. 
Bygningen var prestebolig fram til 1962. På 1980-tallet var det behov for å utvide kirkegården, og våningshuset ble foreslått revet. Det førte til at foreningen Prestegårdslånas Venner ble stiftet i 1985. I 1996 ble våningshuset og hagen fredet av Riksantikvaren.
Tiara Air

Historie

Alejandro Muyales familie som drev med forretninger, hadde gjennom 30 år drevet som «handling agents» på flyplassen i Aruba og i Curaçao i mer enn 6 år fikk sine drømmer oppfylt da han søkte og fikk driftstillatelse til å drive flyselskap. To 36-seters Shorts 360 ble anskaffet.

Flåten

Tiara Air har for tiden (2010) to Shorts 360, 36 seters turboprop fly.
Mendizábal (Uruguay)

Historie

Mendizábal ble grunnlagt i 1915.

Transport

Ruta 18 forbinder Mendizábal med Estación Rincón og Vergara.
Dødsrate

Dødsrate defineres som antall døde pr. 1000 innbyggere i løpet av et år, og viser forholdet mellom antall dødsfall og befolkningens størrelse i et gitt område, gjerne et land. For eksempel vil en dødsrate på 9,5 i en befolkning på 100 000 mennesker vise at det har vært 950 dødsfall det året. 
Dødsraten kan gi et misledende inntrykk, da antall døde pr. 1000 kan være høyere i et godt utviklet land enn i mindre utviklede land, fordi det gjerne er en del eldre i disse landene. 
Faktorer som kan påvirke dødsraten kan være aldersfordelingen i et lands befolkning, ernæringsnivå, kostholdsstandard, hvordan man bor, tilgang til rent drikkevann, hygiene, sykdommer, kriminalitet, konflikter og tilgang til helsevesen og doktorer.
Sebastian Larsson

Landslaget

Han ble tatt ut i Sveriges EM-tropp til EM i Frankrike 2016.
Han ble tatt ut i Sveriges tropp til VM i fotball 2018 i Russland.
EM i curling 1993

Curling-EM 1993 ble arrangert 6. desember – 11. desember 1993 i 
Sportzentrum i Leukerbad i Sveits. 
Det deltok 18 lag for herrer og 14 lag for kvinner.
Toppløshet

En som er toppløs er en som ikke er tildekket på overkroppen. I kulturer hvor det er forskjellige regler for kvinner og menn brukes gjerne forskjellig betegnelse på mannlig og kvinnelig toppløshet. I dagens vestlige kultur brukes gjerne "toppløs" (og tilsvarende oversettelse) om kvinnelig toppløshet. Etter hvert som klesmoten er blitt minimalisert brukes betegnelsen mer spesifikt når brystvorten eller pigmentområdet rundt ikke er tildekket.
Toppløs kan referere til en kvinne som går på offentlig sted, poserer eller viser brystene (toppløs modell), til en aktivitet eller utøvelse som involverer fremvisning av brystene (toppløs solbading, toppløs dansing), til en artistisk, fotografisk eller filmatisk representasjon av en kvinne med brystene udekket (toppløs avbildning), til et sted hvor kvinnelig toppløshet er tolerert eller forventet (toppløs strand, toppløs bar) eller til et toppløst klesplagg designet for å fremvise brystene (toppløs bikini).

Historie

I de fleste kulturer har det vært felles regler for kvinner og menn, det vil si enten har begge kunnet være toppløse eller ingen av kjønnene. Toppløshet har vært mest vanlig i områder med en klimatisk motivasjon, det vil si i områder langs ekvator. I disse områdene har man enten vært helt nakne eller man har dekket til underlivet og vært nakne på overkroppen. (Toppløshet/full nakenhet med begge kjønn har også blitt praktisert mange steder langt unna ekvator i forbindelse med bading, bruk av varme kilder, saunaer og så videre)
Ifølge en meget omfattende undersøkelse av 191 kulturer fra hele verden var det få menneskelige kulturer hvor det var restriksjoner på mannlig og kvinnelig toppløshet. Dette ble generelt ikke oppfattet som sosialt uakseptert og ble ikke seksualisert i dagliglivet. Denne undersøkelsen viste også at graden av toppløshet ikke påvirket hvilken rolle mannlige og kvinnelige bryster spilte under seksuell utfoldelse. Det var med andre ord ikke slik at eksponering av mannlige og kvinnelige bryster i dagliglivet medførte at de fikk en mindre erotisk rolle under sex.

Sensur

De sterke kulturelle regler om nakenhet og semi-nakenhet (som for eksempel toppløshet) påvirker sensur og dermed også hvordan man for eksempel i film presenterer andre/tidligere kulturer. Fremstilling av kulturer hvor nakenhet og semi-nakenhet har vært vanlig blir dermed gjengitt med dagens kleskodeks. Det medfører at man kan få et inntrykk av at toppløshet (og generell nakenhet) har vært mindre vanlig enn det faktisk har vært. For eksempel var man ved produksjon av de store bibelfilmene på 50-tallet spesielt opptatt av en autentisk gjengivelse av miljøet (for eksempel ). I disse områdene var toppløshet både for kvinner og menn i alle klasser ganske vanlig. Om man ikke var toppløs så brukte man gjerne ganske så gjennomsiktige klær. Dette var noe sensuren ikke tillot at man gjengav og man måtte benytte en mer vestlig tildekking. Andre eksempler er filmer fra tropiske områder, fra eldre tider, steinalderen og så videre.
Jeg vil ha en blå ballong

Bakgrunn

Den amerikanske gitaristen Billy Mure komponerte melodien, og den britiske pianisten Russ Conway ga den ut i november 1961. Pianoversjonen lå blant annet på den britiske singellisten i 11 uker med en syvendeplass som høyeste notering vinteren 1961–62.
Året etter skrev Arne Bendiksen en norsk tekst til sangen med tittelen «Jeg vil ha en blå ballong». Han ga ut sangen på selskapet sitt, Triola, vinteren 1963. «Jeg vil ha en blå ballong» ble raskt en salgssuksess i Norge og lå på VG-lista i 15 uker, hvorav to uker på topp. Sangen var også blant de første i Norge til å ta i bruk fordreide vokaler, slik at de hørtes ut som «smurfestemmer». Sangen ble også utgitt på Bendiksens første soloalbum Arne Bendiksen synger for barna i 1964.
Siden har flere andre artister spilt inn egne versjoner av sangen, blant andre Wenche Myhre, Hovedøen Social Club samt en humorversjon fremført av Herodes Falsk og Tom Mathisen.
Marina Tchebourkina

Liv og virke

Tchebourkina studerte orgel og musikkvitenskap ved konservatoriet i Moskva fra 1984 og ble uteksaminert i 1992.  Samme år begynte hun med støtte fra den franske stat å studere hos Marie-Claire Alain, Michel Chapuis, Louis Robilliard og Harald Vogel. I 1994 tok hun doktorgraden på Olivier Messiaens orgelmusikk.
Tchebourkina tolker orgelmusikk fra ulike stilistiske epoker, ofte musikk av franskekongenes organister og deres samtidige, og russisk orgelmusikk. Hun spiller uroppføringer av russiske samtidskomponister og ukjente franske mesterverk fra barokken.
Sukkertare

Om selve planten

Av utseende har den et festeorgan (hapter), en stilk (5-50 cm lang, 5-8 mm diameter) og et enkelt sammenhengende stort skrukkete blad av lanseform (10-30 cm bredt, 1-3 meter langt).  På ettervinter og vår dannes nytt blad mellom stilken og fjorårets blad. Den vokser da med opp til en centimeter i døgnet i mars-mai. Utover sommeren stanser veksten, og i stedet lager sukkertaren  sporer som på senhøsten skal sendes ut for formering. Den begynner den å lagre mat til den kalde vinteren.  Millioner av zoosporer slippes ut, festes til noe på bunnen og spirer til gametofytter av begge kjønn som befrukter hverandre slik at en ny tare (sporofytt) blir til.  Første året kan sukkerarten vokse med en meter.

Økologisk funksjon

Sukkertareskogen har særlig to viktige funksjoner: som primærprodusent og som leveområde for dyr. Gjennom primærproduksjonen produserer den plantemateriale som går inn i kystens næringskjeder. De tette og tredimensjonale tareskogene er leveområde for et rikt og mangfoldig dyreliv. Fisk, skalldyr og andre arter får både skjul og næring.

Trusler og sårbarhet

Rundt 2004 ble det meldt at 80 prosent av sukkertaren langs Skagerrak-kysten var borte sammen med  40 prosent av bestanden langs Vestlandet . Man vet ikke helt sikkert årsaken til dette, men økt sjøtempertaur, økt mengde næring og reduksjon i mengden dyr som beiter ned de fintrådige algene er foreslått som de mest sannsynlige faktorene.
Tre av fire dyr og fisker som trengte sukkertaren, var også blitt borte.
I sukkertarens sted hadde det grodd frem trådalger. Man mistenker at synderen som knekket den levende sukkertaren var 
noen år med varmere vann. Samtidig har milde vintere med mye regn og tilførsel av næringssalter forårsaket tilslamming (algedannelser som
dekker til bunnen). Dette  gjorde gjenveksten vanskelig. Sukkertaren var derfor i 2006 i kategorien Nær Truet (NT) i Nasjonal rødliste men i 2010 ansett som Livskraftig (LC) igjen.
Carabus

Utseende

Kroppen er elegant bygd, beina er lange løpebein. Ofte har de en metallisk glans, fargene er mørke, svart eller bronsefarget. Noen er olivengrønne. 
De fleste artene kan ikke fly da flygevingene er dårlig utviklet, men noen arter, som Carabus granulatus og Carabus clathratus har velutviklede flygevinger.
Dekkvingene mangler lengdestrimler, men kan ha rekker av groper eller være knudret (små forhøyninger). Antennens tredje og fjerde ledd med en lang børste/børster i spissen, mens leddene ellers er bare og helt uten fine korte hår. (Krever forstørrelse for å se).

Levevis

Carabus er vanligvis nattaktive og lever som predator på andre dyr, blant annet landlevende lungesnegler. Sammenlignet med mange andre løpebiller er de forholdsvis tunge og trege, særlig de største artene, og de jakter mest på langsomme byttedyr som snegler og meitemark, eter også gjerne åtsler.
Overvintrer som voksen (imago), nedgravd i et hulrom under en stein eller en rot.
De tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Kristi fødsel

Nummerering av år

Tidsregningen ble innført uten noe år 0. Dette både fordi tallet og begepet null ikke ble kjent i Europa før på 1100-tallet, og fordi den første enheten i naturlige tellinger alltid er 1. En får da følgende rekke: år 1 f.Kr. → 1 e.Kr. → år 2 e.Kr. …
Dette faktum skapte endel diskusjon ved overgangen fra år 1999 til 2000 idet dette ble feiret som «2000 år siden Kristi fødsel» mens det egentlig var 1999 år siden starten på år 1.
Innenfor astronomisk tidsregning er det upraktisk ikke å ha et år 0. En har derfor lagt til et år 0 før år 1 e.Kr. Videre bruker en et minustegn «–» for å angi år før Kristi fødsel, ikke «f.Kr.» . Dette fører til en forskjell på ett år for alle år før Kristi fødsel. For eksempel: –1 tilsvarer år 2 f.Kr.

Vanlig tidsregning

Anno Domini blir ofte kalt Common Era (forkortet C.E. eller CE), eller Vanlig tidsregning på norsk. 
Vanlig tidsregning blir ofte foretrukket av dem som ønsker et religionsnøytralt tidsuttrykk.
Cunningham and Starr (1998) skriver for eksempel at "B.C.E./C.E. ikke forutsetter kristen tro og er derfor mer passende for samtaler mellom ulike religioner enn den konvensjonelle B.C./A.D.". Likevel vil en få en kobling til kristendommen når en skal forklare utgangspunket, år 1, for vanlig tidsregning.
Eric og Ingrid Lilliehööks stipend

Eric og Ingrid Lilliehööks stipend (svensk: Eric och Ingrid Lilliehööks stipendium) ble innstiftet i 2007 og skal tildeles forfattere, oversettere og bibliotekar. Stipendet deles ut av Svenska Akademien.
USA-mesterskapet på 100 km fjelløp 2017

USA-mesterskapet på 100 km fjelløp 2017 (USATF 100km Trail Championships) ble arrangert 7. januar 2017, som en del av ultraløpet Bandera 100k i Bandera i Texas i USA.
Ivar Aasen-instituttet

Ivar Aasen-instituttet ved Høgskulen i Volda var fram til 2013 et forskningsinstitutt med knutepunktfunksjon for nynorsk skriftkultur. Fra 1. januar 2013 ble instituttet omgjort til Forskingssenter for skriftkultur, og underlagt Ivar Aasen-instituttet for språk og litteratur ved Avdeling for humanistiske fag og lærerutdanning, Høgskulen i Volda.
Forskingssenteret tilbyr mastergradsstudium i nynorsk skriftkultur, arrangerer seminar og fagmøter, har egen skriftserie og samarbeider med Nynorsk kultursentrum i Hovdebygda i Ørsta. Instituttet har fire ansatte.
Stephen J. Walton er professor ved senteret.